শরফুদ্দীন আবু তাওয়ামা

**শরফুদ্দিন আবু তাওয়ামা** (আরবী: شرف الدين أبو توامة)একজন বিশিষ্ট আলেম, সূফী সাধক এবং ইসলামি আইনবিদ। বাংলাদেশের সোনারগাঁয়ে তিনি ১২৮০ থেকে ১২৯১ খ্রিষ্টাব্দের মধ্যবর্তী সময়ে  একটি খানকাহ ও মাদ্রাসা প্রতিষ্ঠা করেন। ধারণা করা হয়, এটাই উপমহাদেশের সর্বপ্রথম হাদিস শিক্ষাদানের কেন্দ্র। হাদিস এবং ইসলামি আইনশাস্ত্রের পাশাপাশি তিনি ভেষজশাস্ত্র, গণিত, ভূগোল শাস্ত্র এবং রসায়ন শাস্ত্রেও একজন পণ্ডিত ব্যক্তি ছিলেন।  তাঁর সমাধি বাংলাদেশের **নারায়ণগঞ্জ** জেলার **সোনারগাঁও** উপজেলার **মোগরাপাড়া দরগাবাড়ি** প্রাঙ্গণে অবস্থিত।    

**বাংলার বিস্মৃত গৌরব: শায়খ শরফুদ্দিন আবু তাওয়ামার কালজয়ী বিদ্যাপীঠ:**

মধ্যযুগে বাংলার প্রাচীন রাজধানী সোনারগাঁও হয়ে উঠেছিল প্রাচ্যের অন্যতম শ্রেষ্ঠ জ্ঞানকেন্দ্র। ১২৮০ থেকে ১২৯১ খ্রিষ্টাব্দের মধ্যবর্তী সময়ে প্রখ্যাত সুফি সাধক ও অনন্য পণ্ডিত শায়খ শরফুদ্দিন আবু তাওয়ামা এখানে বাংলার প্রথম এবং সমকালীন বিশ্বের অন্যতম শ্রেষ্ঠ একটি উচ্চতর শিক্ষাপ্রতিষ্ঠান বা বিশ্ববিদ্যালয় প্রতিষ্ঠা করেন। শায়খ আবু তাওয়ামা কেবল একজন ধর্মপ্রাণ সুফি ছিলেন না; তিনি ছিলেন একাধারে প্রখ্যাত রসায়নবিদ, জ্যোতির্বিানী, চিকিৎসক এবং আইনবিদ। দিল্লির সুলতান তাঁর ক্রমবর্ধমান জনপ্রিয়তায় শঙ্কিত হয়ে তাঁকে বাংলায় পাঠিয়ে দিলে তিনি সোনারগাঁওকে তাঁর কর্মক্ষেত্র হিসেবে বেছে নেন এবং এই মহতী বিদ্যাপীঠ গড়ে তোলেন। এই প্রতিষ্ঠানটি ছিল একটি পূর্ণাঙ্গ উচ্চশিক্ষা কেন্দ্র, যেখানে ধর্মীয় শিক্ষার পাশাপাশি বৈষয়িক ও বিজ্ঞানভিত্তিক শিক্ষার অপূর্ব সমন্বয় ছিল।এই প্রতিষ্ঠানটি যখন পূর্ণ যৌবনে, তখন ইউরোপের অক্সফোর্ড বা কেমব্রিজ বিশ্ববিদ্যালয়গুলো কেবল প্রাথমিক পর্যায়ে ছিল এবং তাদের পাঠ্যক্রম ছিল অত্যন্ত সীমাবদ্ধ। অথচ সোনারগাঁওয়ের এই বিদ্যাপীঠে শায়খ আবু তাওয়ামা ধর্মতত্ত্বের পাশাপাশি বিজ্ঞান, উচ্চতর গণিত, জ্যোতির্বিজ্ঞান, চিকিৎসাবিদ্যা, আইনশাস্ত্র, দর্শন, ভূগোল এবং যুদ্ধবিদ্যার মতো বৈচিত্র্যময় বিষয় প্রবর্তন করেছিলেন, যা সমকালীন বিশ্বে বিরল ছিল। এমনকি তৎকালীন বিশ্বের শ্রেষ্ঠতম বিদ্যাপীঠ হিসেবে পরিচিত মরক্কোর আল-কারাউইয়িন বা মিশরের আল-আজহার বিশ্ববিদ্যালয়ের সাথে তুলনা করলেও সোনারগাঁওয়ের এই প্রতিষ্ঠানটি তার বিজ্ঞানভিত্তিক ও আধুনিক পাঠ্যক্রমের জন্য স্বতন্ত্র মর্যাদার দাবিদার। যেখানে ইউরোপের বিশ্ববিদ্যালয়গুলো তখনো চার্চের প্রভাবে ছিল, সেখানে সোনারগাঁওয়ে মুক্তবুদ্ধি ও বিজ্ঞানের চর্চা হতো পুরোদমে। এখানে অত্যন্ত গুরুত্বের সাথে হাদিস ও ধর্মতত্ত্বের পাশাপাশি বিজ্ঞান, উচ্চতর গণিত, জ্যোতির্বিজ্ঞান, চিকিৎসাবিদ্যা, আইনশাস্ত্র, দর্শন, ভূগোল এবং এমনকি যুদ্ধবিদ্যাও পড়ানো হতো। তৎকালীন আরব বিশ্ব, মধ্য এশিয়া এবং আফ্রিকা থেকে প্রায় ১০ হাজার শিক্ষার্থী এই আবাসিক প্রতিষ্ঠানে শিক্ষা গ্রহণ করতে আসতেন, যা সমকালীন অক্সফোর্ড বা কেমব্রিজ বিশ্ববিদ্যালয়ের চেয়েও কোনো অংশে কম ছিল না। উপমহাদেশের প্রখ্যাত সুফি সাধক শায়খ শরফুদ্দিন আহমেদ বিন ইয়াহইয়া মানেরী (র.) দীর্ঘ ২২ বছর এখানে অবস্থান করে জ্ঞান অর্জন করেছিলেন, যা এই প্রতিষ্ঠানের উচ্চমানের সাক্ষ্য দেয়। এই বিদ্যাপীঠটি বাংলাকে জ্ঞান-বিজ্ঞানের বৈস্মিক মানচিত্রে স্থান করে দিয়েছিল এবং শায়খ আবু তাওয়ামা রচিত 'মাকামাত'-এর মতো কালজয়ী গ্রন্থগুলো এখান থেকেই বিশ্বজুড়ে ছড়িয়ে পড়েছিল। আধুনিক বিজ্ঞানের চর্চা এবং আন্তর্জাতিক শিক্ষার্থী সমাগমের মাধ্যমে এই প্রতিষ্ঠানটি প্রমাণ করেছিল যে, মধ্যযুগেও বাংলা ছিল জ্ঞান-বিজ্ঞানে বিশ্বের অন্যতম পথপ্রদর্শক। যদিও সময়ের বিবর্তনে এর জৌলুস হারিয়ে গেছে, কিন্তু এর বুদ্ধিবৃত্তিক উত্তরাধিকার বাংলার ইতিহাসে চিরকাল এক গৌরবোজ্জ্বল অধ্যায় হিসেবে অমর হয়ে থাকবে।

## রচনাবলী
শায়খ আবু তাওয়ামার লেখা *মনজিলে মাকামাত* গ্রন্থটি সুফি দর্শনের ওপর প্রাচীন বংলায় লিখিত একটি উল্লেখযোগ্য ইসলামী দর্শন গ্রন্থ বলে মনে করা হয়। তবে এ গ্রন্থটির কোন কপি পাওয়া যায়নি। এছাড়া সোনারগাঁ বিদ্যাপীঠে অবস্থানকালে শায়খ আবু তাওয়ামা ছাত্রদের উদ্দেশে যে ফিকহ বিষয়ক বক্তৃতা দিতেন, এ বক্তৃতাগুলোর সংকলনগুলো নিয়ে ফার্সি ভাষায় রচিত *নামে-ই-হক* নামে একটি  গ্রন্থের অস্তিত্ব পাওয়া যায়। এই বইতে ১৮০টি কবিতা আছে। গ্রন্থটি ১৮৯৫ খ্রিস্টাব্দে বোম্বাই (বর্তমান মুম্বাই) থেকে এবং ১৯১৩ খ্রিস্টাব্দে কানপুর থেকে প্রকাশিত হয়। 

## তথ্যসূত্র

## আরো দেখুন

বিষয়শ্রেণী:১৩০০-এ মৃত্যু
বিষয়শ্রেণী:বাংলাদেশী সুফি সাধক
বিষয়শ্রেণী:সুফি সাধক
বিষয়শ্রেণী:সুফি শিক্ষক
বিষয়শ্রেণী:সুফি লেখক
বিষয়শ্রেণী:১৩শ শতাব্দীর ইসলামের মুসলিম পণ্ডিত
বিষয়শ্রেণী:হানাফী ব্যক্তি
বিষয়শ্রেণী:১৩শ শতাব্দীর ভারতীয় মুসলিম
বিষয়শ্রেণী:বাংলাদেশে সুফিবাদ